**Kõrveküla lasteaed Päikeseratas kodukord**

1. **Üldsätted**
   1. Lasteaia kodukorra aluseks on „Koolieelse lasteasutuse seadus”, „Kõrveküla lasteaed Päikeseratas põhimäärus”, „Tervisekaitsenõuded koolieelses lasteasutuses tervise edendamisele ja päevakavale”, Eesti Vabariigi õigusaktid, mis puudutavad lasteaia tegevuse korraldamist.
   2. Kõrveküla lasteaed Päikeseratas (edaspidi lasteaed) kodukord on täitmiseks lastevanematele, lasteaia töötajatele ja kõigile teistele isikutele, kes viibivad lasteaia territooriumil.
2. **Lapse lasteaeda toomine ja koju viimine**
   1. Lasteaed on avatud tööpäevadel 7.00–18.00.
   2. Lasteaed on suletud riigipühadel.
   3. Lühendatud tööpäevad on jõulupühale, uusaastale, Eesti Vabariigi aastapäevale ja võidupühale eelnev tööpäev. Siis suletakse lasteaed kell 15.00.
   4. Kui Teie laps pole varem lasteaias käinud, siis peaks ema või isa leidma aega koos lapsega lasteaiaga harjumiseks (kohanemisperioodi pikkus võib olla olenevalt lapsest erinev).
   5. Hommikul koos lapsega lasteaeda tulles palume Teil varuda piisavalt aega, et saata oma laps rühma ja õpetajale isiklikult üle anda.
   6. Palun rääkige hommikul õpetajale kodustest juhtumistest, mis võivad mõjutada Teie lapse päeva (näit. halvasti magatud öö, mured peres jms), siis suudame Teie last paremini mõista.
   7. Lapsevanem ja laps sisenevad ja väljuvad lasteaiast oma rühma välisukse kaudu.
   8. Palun tooge laps lasteaeda õigeaegselt, see tähendab: kui laps sööb hommikueinet, siis 15 minutit enne sööki, kui Teie laps ei söö hommikueinet, siis 15 minutit enne hommikuringi.
   9. Alushariduse paremaks omandamiseks ja kooliküpsuse saavutamise tagamiseks palume lapsevanemal võimaldada lapse (eriti koolieeliku) osalemise hommikupoolsetes (9.00−12.30) õppetegevustes ning pidudel ja ühisüritustel.
   10. Rühma töötajal on õigus laps üle anda ka vanemate poolt eelnevalt tutvustatud ja volitatud esindajatele.
   11. Kui lapsele järele tulnud isik on lasteaia töötaja hinnangul seisundis, mis võib last ohustada, võib temale lapse üleandmisest keelduda ning informeerida olukorrast teist vanemat, volitatud kontaktisikut ja/või vajadusel politseid.
   12. Kui lapse toob lasteaeda ja viib koju vanem vend või õde, on vaja kirjutada õpetajale sellekohane avaldus. Eelpool nimetatud juhul peaks lapsevanem vähemalt kord nädalas leidma aega õpetajatega vestlemiseks.
   13. Kui Te tulete lapsele järele, siis palun ärge lahkuge rühma töötajaga kontakti võtmata.
   14. Tulge palun lapsele järele piisava ajavaruga, et lapsel jääks aega riietumiseks ning rühma töötaja saaks rühma sulgeda kell 18.00.
   15. Erandolukorras, kui lapsevanem ei jõua lapsele järele lasteaia sulgemise ajaks, on tal kohustus sellest teavitada rühmatöötajat rühma kontakttelefonil.
   16. Kui lapsele ei ole lasteaia lahtioleku ajal järele tuldud, ootab rühma töötaja lapsevanemat veel tund aega pärast lasteaia sulgemist. Samal ajal proovib rühma töötaja telefoni teel kontakti saada lapse vanematega või volitatud esindajatega ning teavitab olukorrast direktorit. Kui ka siis pole lapsevanem lapsele järele tulnud, teavitab rühma töötaja politseid lasteaeda jäetud lapsest ja järgnevalt toimitakse politsei korralduste järgi.
   17. Kui muutub Teie koduse või töötelefoni number, siis palun teavitage sellest rühmaõpetajaid.
3. **Riietus ja mänguasjad**
   1. Palun tooge laps lasteaeda puhaste ja tervete riietega ning korrastatud välimusega.
   2. Lapse riietel ei tohi olla ohtlikke pikki nööre, salle jt ohtlikke detaile.
   3. Suveperioodil on vajalik õues käimiseks õhuke müts, mis kaitseb last päikese eest.
   4. Jahedamal perioodil andke kaasa õuekindad, mis ei karda määrdumist (soovitavalt labakindad, sõrmikud võiks kaasa anda lapsele, kes oskab neid iseseisvalt kätte panna).
   5. Õues mängimiseks pange lapsele kaasa selline riietus, mille määrdumise korral ei tule probleeme. Samuti jälgige, et õueriietus vastaks ilmastikule, sest õues käime iga vähegi sobiva ilmaga!
   6. Lapsele tuua kappi vahetusriided (sh aluspesu).
   7. Toas on vajalikud vahetusjalanõud (soovitavalt heleda tallaga lahtised kingad), mille jalga panekuga ja jalast äravõtmisega võiks laps ise hakkama saada (ei soovita pehme tallaga susse ja botaseid).
   8. Et ära hoida riiete, jalanõude ja isiklike mänguasjade (kelk, jalgratas, kiiver jms) kadumist ning vahetusseminemist, varustage need lapse nimega.
   9. Mänguasju võib lasteaeda kaasa võtta rühmasiseselt kokkulepitud päeval. Erandiks on lapse voodisse hõlpsasti mahtuv kaisuloom ja raamatud, mida võib kaasa võtta iga päev.
   10. Lasteaeda ei võeta kaasa ohtlikke ja vägivaldseid mänge õhutavaid mänguasju.
   11. Rühmaõpetaja ei vastuta kodust kaasa toodud mänguasjade (sh kelgud, jalgrattad jms) kadumise või purunemise eest.
4. **Ujumine**
   1. Lasteaed pakub lastele õppekava toetava tegevusena ujumist ujumistreeneri juhendamisel.
   2. Ujumiseks on lapsel kaasas ujumistrikoo või -püksid ja käterätt, vastavalt kokkuleppele rühmas ka hommikumantel, ujumismüts ning plätud.
5. **Toitlustamine**
   1. Lasteaias on kolm toidukorda: hommikusöök, lõunasöök ja ootesöök.
   2. Toidukordasid saab muuta ainult täiskuude kaupa. Vastav avaldus esitada rühmaõpetajale hiljemalt jooksva kuu viimaseks kuupäevaks.
   3. Menüüd on välja pandud rühmadesse infostendidele nädalate kaupa.
   4. Toidupäevade rahalise arvestuse täpseks arvestamiseks palume teatada lapse puuduma jäämisest ja tagasitulekust rühma eelmisel tööpäeval hiljemalt kell 9.00 e-lasteaia keskkonna ELIIS kaudu. Teatades lapse puudumajäämisest samal päeval enne kella 7.00, tasub lapsevanem ainult hommikusöögi eest.
   5. Palun teavitage õpetajaid, kui Teie laps on mõnede toiduainete suhtes allergiline.
6. **Haigused**
   1. Lapsevanem informeerib lasteaia direktorit kirjalikult lapse terviseseisundist tulenevatest eritingimustest, mille alusel personal kohandab võimaluse korral päevakava, kasvukeskkonda ning õppe- ja kasvatustegevuse korraldust.
   2. Haige lapse hoiukoht on kodu. Haiget last lasteaeda tuua on keelatud.
   3. Rühma töötaja jälgib lapse terviseseisundit lasteasutusse vastuvõtul ja seal viibimise ajal ning teavitab lapse tervise- või käitumishäiretest lapsevanemat ja vajadusel lasteaia direktorit.
   4. Lapse nakkushaigusesse haigestumisest teavitage õpetajat esimesel võimalusel.
   5. Õpetajal on seadusega keelatud anda lasteaias lastele ravimeid (va esmaabi) ega luba ka lapsel neid iseseisvalt sisse võtta. Kui arst on lapse kroonilise terviserikke korral määranud lapsele ravimite manustamise, võib erandjuhul (nt. suhkruhaigele) lasteasutuses anda ravimeid arsti määratud annuses üksnes vanema vastutusel ja kokkuleppel lasteasutuse direktori või tema poolt määratud lasteasutuse töötajaga.
   6. Lasteasutuses levivast nakkushaiguse puhangust või juhtumist teavitab lasteaia direktor telefoni teel või e-kirjaga Terviseametit ning avaldab vanematele teate, nimetamata seejuures haigestunud ja nakkuskahtlusega laste nimesid.
   7. Nakkushaiguste esinemise perioodil rakendatakse lasteaias eri puhastuskorda ja kätepesemise nõudeid, järgides Terviseameti juhiseid.
   8. Lapse lasteaias haigestumise või vigastuse korral kutsub lasteaia töötaja vajadusel kiirabi ja võtab ühendust lapse vanemaga. Lapsevanema või kiirabi tulekuni võimaldatakse lapsel vajaduse korral lamada järelevalve all. Vajadusel antakse haigestunud või vigastatud lapsele kiirabi kohale jõudmiseni esmast abi.
   9. Võimalusel hoidke last ka peale haigust mõnda aega kodus, sest sel ajal on laps veel vastuvõtlik uutele nakkustele.
7. **Turvalisuse tagamine**
   1. Lasteaia töötajad loovad lasteaias füüsilise ja psühhosotsiaalse keskkonna, mis on ohutu, turvaline ja pakub lastele erinevaid mängu-, õpi- ja loovtegevuse ning kehalise aktiivsuse edendamise võimalusi.
   2. Välis- ja sisekeskkonna turvalisuse tagamiseks viiakse lasteaias regulaarselt läbi riskianalüüs ning koostatakse tegevuskava ohutuse ja turvalisuse edendamiseks. Keskkonna ohutuse ja turvalisuse tegevuskava täitmises teostab järelevalvet Terviseamet, tuleohutuse valdkonnas Päästeamet.
   3. Lasteaias on rakendatud meetmed laste omavolilise lasteaia ruumidest ja territooriumilt väljapääsemise tõkestamiseks. Võõraste isikute omavoliline sisenemine lasteaia ruumidesse on keelatud.
   4. Lasteaia töökorraldusega on tagatud, et kogu rühma tööaja jooksul on iga kaheteist lapse kohta tööl õpetaja või õpetajat abistav töötaja.
   5. Laste puhke- või magamise ajal on laste juures üks rühma töötaja.
   6. Kui laste õuesoleku ajal on ühel rühmatöötajal põhjendatud vajadus minna osade lastega tuppa, tagab teine rühma töötaja ülejäänud rühma laste turvalisuse õuealal.
   7. Õueala ja rühmaruumide korrasoleku ja ohutuse eest vastutavad rühma töötajad ning ohutuse tagamiseks tehtavate tööde eest direktor. Ohtude ilmnemisel õuealal ja ruumides teavitatakse juhtkonda koheselt.
   8. Laste ujulasse, basseini, veekeskusesse või veekogu avalikku supluskohta suplema viimisel on vähemalt iga seitsme lapse kohta pedagoog, treener või täiskasvanu, kes jälgib pidevalt lapsi, juhendab vees toimuvaid tegevusi ning osutab vajaduse korral abi.
   9. Õppekäigu ajal väljaspool lasteaia territooriumi liigeldes on lapsed ja rühma töötajad helkurvestides.
   10. Turvalisuse tagamiseks on väljaspool lasteaia tööaega lasteaiahoones elektrooniline valve.
   11. Lapsevanemad, lasteaia töötajad ja lapsed sulgevad enda järel väravad, et tagada laste turvalisus.
   12. Lasteaia territooriumile ei siseneta lemmikloomaga.
   13. Lasteaia õuealal lükatakse ratast käekõrval.
   14. Lapsevanemad tagavad laste turvalisuse lasteaiaesisel parkimisplatsil.
   15. Lasteaia õueala on motoriseeritud liiklusvahenditele suletud, va lasteaeda teenindavale transpordile.
   16. Lasteasutuse töötajate ja vanemate eesmärk on vaimset ja füüsilist turvalisust ohustavaid olukordi ennetada. Lapsed, lapsevanemad ja lasteaiatöötajad on kohustatud viivitamatult teavitama rühma töötajat või lasteasutuse direktorit laste ja lasteasutuse töötajate vaimset ja füüsilist turvalisust ohustavatest olukordadest.
   17. Hädaolukorra, häire, tulekahju või muu erakorralise olukorra puhul evakueeritakse vajadusel lapsed ja töötajad ning teavitatakse lapsevanemaid telefonitsi.
   18. Laste ja töötajate vaimset turvalisust ohustavate olukordade (ebavõrdne kohtlemine, agressiivne või ebaviisakas käitumine jms) tekkimise korral tuleb pöörduda lasteaia direktori või õppealajuhataja poole, kelle pädevuses on juhtumi lahendamine või selle üle andmine sotsiaalametnikule, lastekaitsespetsialistile või politseile.
   19. Täiskasvanud ei lahenda konflikte ega tee sobimatuid märkusi laste kuuldes lasteaia ruumides ja territooriumil.
8. **Koostöö ja infovahetus**
   1. Lasteaial ja kodul on ühine eesmärk – arendada ja kasvatada last vastavalt tema individuaalsusele. See on võimalik vaid meie ühise koostöö tulemusena.
   2. Hea koostöö lapsevanemate ja õpetajate vahel on aluseks laste kohanemisele ning turvatunde tagamisele lasteaias. See omakorda soodustab igati lapse arengut.
   3. Pöörduge julgesti rühmaõpetajate, lasteaia logopeedi, eripedagoogi, liikumis- ja muusikaõpetaja, ujumistreeneri, juhtkonna või rühmast valitud hoolekoguesindaja poole abi ja nõu saamiseks.
   4. Esimene isik, kelle poole murega pöörduda, on lapse rühmaõpetaja.
   5. Pöörake tähelepanu rühma tegemistele, sest lapsele on innustav, kui vanemad selle vastu huvi tunnevad. Lasteaias toimuvatest sündmustest ja laste tegemistest saate teavet rühma infostendilt ning e-lasteaia keskkonna ELIIS kaudu.
   6. Lasteaia tegevuse kohta saate informatsiooni lasteaia kodulehelt aadressil [www.korvela.edu.ee](http://www.korvela.edu.ee)

Kinnitatud lasteaia hoolekogu poolt 17.10.2018.a. (hoolekogu protokoll nr 1)

Muudatused kinnitatud hoolekogu poolt 07.10.2020.a. (hoolekogu protokoll nr 1)

Muudatused kinnitatud hoolekogu poolt 28.09.2022.a. (hoolekogu protokoll nr 1)